**Armonii divine**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Armonii divine

La margine de apă, în liniștea naturii,

Pe brazda bătucită de alți câțiva drumeți,

Privesc pătruns de gânduri, având în colțul gurii,

Un zâmbet ce străluce ca roua-n dimineți.

În unda cristalină, în tremuru-i, se naște

Speranța liniștirii, ce am visat cândva,

Acompaniat de harfe, transcend în zi de Paște

Şi-uimit revăd tabloul, creat în Golgota.

Foșneşte frunza salciei ce-și plânge nemișcarea

Şi mă opresc din zborul visării, consternat,

Scrutând cu ochii minții, caut cu emoție zarea,

De care prin cădere, atât m-am depărtat.

E-acolo, ea există! A mea natură însă,

Făcut-a Paradisul un puzzle, de atunci,

Combin, așez, tot caut în viață piesa lipsă

Și nu găsesc nimica, chiar de muncesc pe brânci.

Se conturează totuși ceva, duhu-mi tresaltă,

Văd în fundal o cruce, un Om ce-I răstignit,

Apoi, piesă cu piesă, ca forma sub o daltă,

Se revelează Harul și Cel ce m-a iubit.

O mână nevăzută așează cu răbdare,

Tot ce-am stricat o viață prin felul meu corupt

Și mă trezesc din somnul ce dus-a la pierzare

Și cu dorință castă încep din nou să lupt.

Să lupt lupta cea bună, să port stindardul care,

Mă face mai puternic, mai iubitor, mai sfânt,

Căci înțeles-am cine îmi dă eliberare

Și care-mi e menirea ca om pe-acest pământ.

În armonii divine se împletește starea,

Ce-o am acum, cu dorul de-a fi lângă Isus,

O ciocârlie cântă, se-nalță către zarea

Spre care-aş vrea cu-ardoare, în zboru-i, să fiu dus.

O clipă doar, o clipă mai am până ce zborul,

Va fi real căci Domnul, va reveni curând,

Până atunci vreau Tată ca să lucrez ogorul,

Chiar de e greu pe cale și-adesea merg plângând.

Atât aș vrea Părinte, să-mi dai înțelepciune,

Să pot vorbi mulțimii despre al Tău Cuvânt,

În dreptul lor fă Doamne chiar astăzi o minune

Și dă-le biruință prin Duh Tău cel Sfânt!

06/11/15, Barcelona-Lucica Boltasu